রিট খারিজ, দুই সিটিতে নির্বাচন ৩০ জানুয়ারিই
ঢাকার দুই সিটি কর্পোরেশন নির্বাচনের তারিখ পেছানোর আবেদন খারিজ করেছেন হাইকোর্ট। শুনানি শেষে বিচারপতি জেবিএম হাসান ও বিচারপতি মো. খায়রুল আলমের হাইকোর্ট বেঞ্চ এ আদেশ দেন।





ফলে নির্বাচন কমিশন ঘোষিত তফসিল অনুযায়ী ৩০ জানুয়ারিই দুই সিটিতে ভোটগ্রহণ হবে।




আদালত আদেশে বলেন, শিক্ষা মন্ত্রণালয় ২৯ জানুয়ারি শিক্ষাপ্রতিষ্ঠানে ছুটি ঘোষণা করেছে। সুপ্রিমকোর্টের ক্যালেন্ডারেও ২৯ তারিখ ছুটির কথা বলা আছে।
আর নির্বাচন কমিশন ৩০ তারিখ ভোটের তারিখ ঘোষণা করেছে। তার একদিন পর (১ ফেব্র“য়ারি) এসএসসি পরীক্ষা। উদ্ভূত পরিস্থিতিতে ভোটের তারিখ পেছানোর কোনো সুযোগ নেই, তাই আবেদনটি সরাসরি খারিজ করা হল।
রিটকারী আইনজীবী অশোক কুমার ঘোষ আদেশের পর সাংবাদিকদের বলেন, এই আদেশে আমরা সংক্ষুব্ধ। আমরা আপিল বিভাগে যাব।
২৯ ও ৩০ জানুয়ারি সরস্বতী পূজা রয়েছে জানিয়ে ৫ জানুয়ারি আদালতে এ রিট করেছিলেন আইনজীবী অশোক কুমার ঘোষ। তিনি ও বাংলাদেশ হিন্দু বৌদ্ধ খ্রিস্টান ঐক্য পরিষদের সাধারণ সম্পাদক রানা দাশগুপ্ত মঙ্গলবার রিটের পক্ষে শুনানি করেন। নির্বাচন কমিশনের পক্ষে শুনানিতে অংশ নেন তৌহিদুল ইসলাম, রাষ্ট্রপক্ষে ডেপুটি অ্যাটর্নি জেনারেল নুরউস সাদিক।
আদেশের জন্য থাকলেও মঙ্গলবার আইনজীবী অশোক কুমার একটি সম্পূরক আবেদন করেন। তিনি শুনানিতে পূজা ও সিটি কর্পোরেশন নির্বাচন নিয়ে বিভিন্ন জাতীয় পত্রিকায় প্রকাশিত প্রতিবেদন পড়ে শোনান। আদালতকে বলেন, ভোটের কেন্দ্র স্কুল-কলেজে হয়। সরস্বতী পূজাও হয় শিক্ষাপ্রতিষ্ঠানগুলোয়।
এ কারণে একইদিনে ভোট ও পূজা হলে সাধারণ মানুষের পূজা উদযাপন বাধাগ্রস্ত হওয়ার শঙ্কা আছে। এছাড়া সংবিধানের ৮, ১২, ২৭ ও ২৮ অনুচ্ছেদ অনুযায়ী প্রত্যেক নাগরিককে ধর্ম পালনের যে মৌলিক অধিকার দেয়া হয়েছে, নির্বাচনের ঘোষিত তারিখ সংবিধানের এ অনুচ্ছেদগুলোর সঙ্গে ‘সাংঘর্ষিক’।
অশোক কুমার বলেন, পঞ্চমী শেষ না হওয়া পর্যন্ত প্রতিমা বিসর্জন দেয়া যায় না। তাই নির্বাচনের তারিখ পরিবর্তন করে ফেব্র“য়ারি মাসের প্রথম সপ্তাহে নেয়া যায়।
রানা দাশগুপ্ত আদালতে জানান, সরস্বতী পূজার তিথি ২৯ জানুয়ারি ৯টা ১০ মিনিট থেকে ৩০ জানুয়ারি বেলা ১১টা পর্যন্ত। এ সময়ে নির্বাচনে ভোটগ্রহণ করা ঠিক হবে না।
নুরউস সাদিক ও নির্বাচন কমিশনের আইনজীবী তৌহিদুল ইসলাম বলেন, শিক্ষাপ্রতিষ্ঠানের ছুটির যে ক্যালেন্ডার আছে, সেখানে সরস্বতী পূজার ছুটি ২৯ জানুয়ারি বলা হয়েছে।
সুপ্রিমকোর্টের ক্যালেন্ডারেও একই কথা বলা হয়েছে। ছুটির তালিকা দেখেই ভোটের তারিখ নির্ধারণ করা হয়েছে। এখন আর ভোটের তারিখ পেছানোর সুযোগ নেই। কেননা ২ ফেব্র“য়ারি থেকে এসএসসি পরীক্ষা শুরু হবে।
তৌহিদুল ইসলাম বলেন, রাষ্ট্রীয় আনুষ্ঠানিকতা আর ধর্মীয় আনুষ্ঠানিকতা যদি সাংঘর্ষিক হয়, সেক্ষেত্রে রাষ্ট্রীয় আনুষ্ঠানিকতাকেই প্রাধান্য দেয়া উচিত।

ঢাকার দুই সিটি কর্পোরেশন নির্বাচনের তারিখ পেছানোর আবেদন খারিজ করেছেন হাইকোর্ট। শুনানি শেষে বিচারপতি জেবিএম হাসান ও বিচারপতি মো. খায়রুল আলমের হাইকোর্ট বেঞ্চ এ আদেশ দেন।